Κιμ Κι-ντουκ

Ο Κιμ Κι-ντουκ (κορ. 김기덕, 20 Δεκεμβρίου 1960 – 11 Δεκεμβρίου 2020) ήταν Νοτιοκορεάτης σκηνοθέτης του κινηματογράφου και σεναριογράφος, γνωστός για τις ιδιόμορφες καλλιτεχνικές ταινίες του, που έχουν κερδίσει πολλές διακρίσεις σε κορυφαία φεστιβάλ κινηματογράφου, γεγονός που τον ανέδειξε σε έναν από τους σημαντικότερους Ασιάτες κινηματογραφικούς σκηνοθέτες της γενιάς του. Επίσης έχει εμφανισθεί και ως ηθοποιός. 

Οι κυριότερες διακρίσεις του Κιμ είναι ο Χρυσός Λέοντας στο 69ο Διεθνές Φεστιβάλ Κινηματογράφου Βενετίας για την ταινία Πιετά, ο Αργυρός Λέοντας καλύτερου σκηνοθέτη στο 61ο Διεθνές Φεστιβάλ Κινηματογράφου Βενετίας για την ταινία 3-Iron, η Αργυρή Άρκτος καλύτερου σκηνοθέτη στο 54ο Διεθνές Φεστιβάλ Κινηματογράφου Βερολίνου για τη Σαμαρείτισσα και το βραβείο «Ένα κάποιο βλέμμα» στο Φεστιβάλ Κινηματογράφου των Καννών του 2011 για το Αριράνγκ. Ωστόσο η ευρύτερα γνωστή ταινία του είναι το Άνοιξη, καλοκαίρι, φθινόπωρο, χειμώνας... και άνοιξη (2003). Δύο από τις ταινίες του ήταν υποψήφιες για το Βραβείο «Όσκαρ» διεθνούς ταινίας μεγάλου μήκους. Εκτός της σκηνοθεσίας, ο Κιμ έδωσε σενάριά του σε αρκετούς από τους πρώην βοηθούς του.

Ο Κιμ γεννήθηκε στην Κομητεία Πονχουά της επαρχίας Γκιόνγκσανγκμπουκ-ντο. Το 1990 πήγε στο Παρίσι για να σπουδάσει καλές τέχνες, αλλά αντί για αυτό πέρασε δύο χρόνια εργαζόμενος ως ζωγράφος πορτρέτων στους δρόμους. Επιστρέφοντας στην πατρίδα του, υπηρέτησε μία πενταετία στο Σώμα Πεζοναυτών της Νότιας Κορέας, τελειώνοντας ως έφεδρος αξιωματικός.

Στη συνέχεια ο Κιμ ξεκίνησε τη σταδιοδρομία του στον χώρο του κινηματογράφου αρχικώς ως σεναριογράφος, κερδίζοντας το Α΄ βραβείο σε διαγωνισμό σεναρίου του Κορεατικού Συμβουλίου Κινηματογράφου το 1995. Το επόμενο έτος γύρισε την πρώτη ταινία του ως σκηνοθέτης, τη χαμηλού προϋπολογισμού Κροκόδειλος (1996), που απέσπασε διθυραμβικές κριτικές από κριτικούς κινηματογράφου στη Ν. Κορέα. Πάντως, όπως είχε πει και ο ίδιος, ξεπέρασε για πρώτη φορά τα σύνορα της χώρας του με την ταινία Το νησί (2000), που προβλήθηκε στο Διεθνές Φεστιβάλ Κινηματογράφου του Τορόντο. Το ίδιο έτος, το έργο του Silje sanghwang διαγωνίσθηκε στο 23ο Διεθνές Φεστιβάλ Κινηματογράφου της Μόσχας.

Το 2003 ο κυκλοφόρησε το Άνοιξη, καλοκαίρι, φθινόπωρο, χειμώνας... και άνοιξη, που εξυμνήθηκε από πολλούς κριτικούς παγκοσμίως, όπως από τον Βρετανό Πήτερ Μπράντσω, που το θεώρησε το αριστούργημα του Κιμ και ένα από τα μεγάλα έργα του σύγχρονου κορεατικού κινηματογράφου, «μια ισχυρή και αινιγματική παραβολή που κατορθώνει να είναι γαλήνια και να αιχμαλωτίζει τον θεατή την ίδια στιγμή [...] Είναι αυτό το σπανιότερο των πραγμάτων - μια γνήσια πνευματική ταινία.»

Τον Δεκέμβριο του 2020 ο Κιμ Κι-ντουκ πέθανε από επιπλοκές της COVID-19 στη Ρίγα της Λετονίας, σε ηλικία 60 ετών. 

 Δικαστικές υποθέσεις 
Ενώ πέθανε βρίσκονταν ακόμη σε εξέλιξη δικαστικές υποθέσεις εναντίον του για κακοποιητική συμπεριφορά στη σκιά φημολογούμενων σεξουαλικών σκανδάλων με ηθοποιούς του. Η οικογένειά του δεν σχολίασε ποτέ το θέμα.     

Παραπομπές

Πηγές


 Εξωτερικοί σύνδεσμοι 

 O Κιμ Κι-ντουκ στην Internet Movie Database

Κατηγορία:Νοτιοκορεάτες σκηνοθέτες κινηματογράφου
Κατηγορία:Κορεάτες σεναριογράφοι
Κατηγορία:Νοτιοκορεάτες παραγωγοί ταινιών
Κατηγορία:Νοτιοκορεάτες ηθοποιοί κινηματογράφου